Predkladacia správa

	Prednosta Krajského úradu v Trenčíne požiadal 13.9.2001 Ministerstvo vnútra Slovenskej republiky – Dislokačnú komisiu pre umiestňovanie štátnych orgánov Slovenskej republiky o vyňatie majetku štátu z majetku štátneho podniku Slovenskej autobusovej dopravy v Trenčíne, odštepný závod Považská Bystrica pre umiestnenie Strediska praktického vyučovania Stredného odborného učilišťa stavebného v Považskej Bystrici.
	Stredisko praktického vyučovania začalo svoju činnosť v roku 1960 a zabezpečovalo odborný výcvik v učebnom odbore automechanik. Teoretické vyučovanie sa zabezpečovalo v Učňovskej škole v Púchove a odborný výcvik sa realizoval v nevyhovujúcich podmienkach v chátrajúcich dielňach.
	V roku 1976 sa stredisko praktického vyučovania presťahovalo z chátrajúcich dielní do garáží štátneho podniku Slovenskej autobusovej dopravy v Trenčíne, odštepného závodu v Považskej Bystrici. Po prestavbe a obnovení dielní, ako aj výstavbe sociálno-prevádzkovej budovy strediska praktického vyučovania sa dostal výchovnovyučovací proces na vysokú úroveň. Od roku 1996 sa v stredisku zabezpečuje praktické vyučovanie aj pre učebný odbor autoelektrikár. V jednotlivých školských rokoch sa počet žiakov pohyboval od 120-200. Žiaci dosahovali a aj dosahujú veľmi dobré výsledky. V stredoškolskej odbornej činnosti sa umiestňujú na popredných miestach okresu a kraja. Napríklad v roku 1997 sa umiestnili  na   3. mieste v rámci celoslovenskej súťaže.
	Od 1.7. 2001 sa Stredisko praktického vyučovania v Považskej Bystrici zlúčilo so Stredným odborným učilišťom stavebným v Považskej Bystrici.
	Návrh o premiestnení žiakov strediska praktického vyučovania do priestorov súčasného skladu materiálu je neakceptovateľný. Z uvedeného dôvodu prednosta Krajského úradu v Trenčíne požiadal Ministerstvo vnútra Slovenskej republiky o vyňatie nehnuteľného majetku štátneho podniku SAD, v katastrálnom území Považské Podhradie, zapísaného na LV č. 2592 ako pozemok, diel 2 z parcely KN č.520/1, novovytvorená parcela KN č.520/14 o výmere 2495 m^2; pozemok, diel 3 z parcely KN č. 520/1 a diel 5 z parcely KN č. 538/2, novovytvorená parcela KN č. 538/2 o výmere 1299 m², súpisné číslo 317 na parcele KN č. 520/8 – zastavaná plocha o výmere 391 m²,  sociálna budova v obstarávacej cene 2 098 740,- Sk, stavby - garáže – dielne strediska praktického vyučovania súpisné číslo 1267 v obstarávacej cene 1 821 197,- Sk.
	Hodnota strojov a zariadení predstavuje účtovnú hodnotu 208 398,- Sk, pričom drobný hnuteľný investičný majetok  podľa inventarizácie zoznamov majetku vykonanej k 31.12.2000 a určenej pre odborný výcvik predstavuje účtovnú hodnotu 557 150,- Sk.
	Stredisko praktického vyučovania v Považskej Bystrici z hľadiska priestorového, materiálneho a personálneho je na zodpovedajúcej úrovni a slúži svojmu účelu, t.j. odbornej príprave žiakov v učebnom odbore mechanik – opravár pre cestné motorové vozidlá a autoelektrikár.
	Vzhľadom na to, že v súčasnosti sa pripravuje privatizačný projekt Slovenskej autobusovej dopravy Trenčín, štátny podnik, odštepný závod Považská Bystrica, Ministerstvo vnútra Slovenskej republiky odporúča vyňať horeuvedený majetok štátu v správe Slovenskej autobusovej dopravy Trenčín, štátny podnik, odštepný závod Považská Bystrica, katastrálne územie Považské Podhradie, v účtovnej hodnote 3 919 937,- Sk pre potreby strediska praktického vyučovania. Uvedené nehnuteľnosti budú vyňaté podľa geometrického plánu číslo 793/93 z 9.8.1993, ktorý je prílohou predkladacej správy.
	Vyňatie uvedeného majetku posúdilo Kolégium riaditeľa štátneho podniku, ktoré s  požiadavkou Krajského úradu v Trenčíne súhlasilo.
	Zakladateľ Ministerstvo dopravy, pôšt a telekomunikácií Slovenskej republiky, Ministerstvo vnútra Slovenskej republiky – Dislokačná komisia pre umiestňovanie štátnych orgánov a Krajský úrad v Trenčíne s vyňatím majetku Slovenskej autobusovej dopravy Trenčín, štátny podnik, odštepný závod Považská Bystrica súhlasia.
	Neakceptované pripomienky boli prerokované s pripomienkujúcimi orgánmi a tie netrvajú na ich zapracovaní.
Predložený materiál sa predkladá na rokovanie vlády Slovenskej republiky bez rozporov.  
	Materiál nemá finančný, ekonomický, enviromentálny vplyv, ani vplyv na zamestnanosť a nebude predložený inému orgánu na schválenie.
	Materiál je potrebné prerokovať do 31. januára 2002 z dôvodu ukončenia privatizačného procesu štátnych podnikov Slovenskej autobusovej dopravy.